section_heading: Izgled palače
paragraph_text: Palača Rucellai je građevina na tri kata s unutarnjim dvorištem, uklopljena između ostalih građevina slične veličine. Alberti je tom palačom po prvi put u potpunosti izrazio duh humanizma 15. stoljeća na području stambene arhitekture. On se vješto okoristio strukturalnim elementima Antičkog Rima; lukovima, pilastrima i vijencima. Prizemlje je oblikovao pomalo u duhu obrambenog zamka obloživši ga krupnijom rustikom te je tako pojačao dojam čvrstoće i solidnosti objekta. Kapiteli pilastra oblikovani su u sva tri klasična reda; dorskom, jonskom i korintskom, stvarajući na taj način efekt koji podsjeća na rimski Koloseum.